Javaslat AZ EURÓPAI PARLAMENT ÉS A TANÁCS RENDELETE a közvetlen kifizetésekre a 2013-as naptári év vonatkozásában alkalmazandó kiigazítási mérték 73/2009/EK rendelet szerinti rögzítéséről /* COM/2013/0159 final - 2013/0087 (COD) */





INDOKOLÁS 1. A JAVASLAT HÁTTERE Az Európai Unió működéséről szóló szerződés rögzíti az uniós finanszírozás azon alapvető szabályát, melynek értelmében az Unió éves költségvetésének összhangban kell lennie a többéves pénzügyi kerettel. Annak biztosítása érdekében, hogy a közös agrárpolitika (KAP) finanszírozására szolgáló összegek megfeleljenek a Tanács által az Európai Unió működéséről szóló szerződés 312. cikkének (2) bekezdésével összhangban elfogadandó rendeletben rögzített, a 2. fejezetből finanszírozandó, piachoz kapcsolódó kiadások és közvetlen kifizetések éves közbenső felső határainak, a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló 73/2009/EK tanácsi rendelet[1] pénzügyi fegyelmi mechanizmusról rendelkezik. A mechanizmus értelmében a közvetlen kifizetések szintjét ki kell igazítani, ha a közvetlen kifizetések és a piachoz kapcsolódó kiadások finanszírozására vonatkozó előrejelzések azt mutatják, hogy – a pénzeszközöknek az Európai Mezőgazdasági Garanciaalap (EMGA) és az Európai Mezőgazdasági Orientációs és Garanciaalap (EMOGA) közötti esetleges átcsoportosítását is figyelembe véve – a pénzügyi keret 2. fejezetében foglalt éves közbenső felső határ túllépése várható. A 2014. évi költségvetés-tervezet elkészítésekor a közvetlen kifizetésekre és a piachoz kapcsolódó kiadásokra vonatkozó első költségvetési becslések azt mutatták, hogy a 2. fejezetben foglalt közbenső felső határt – az EMGA és az EMOGA közötti pénzügyi átcsoportosításokat követően – a 2014. pénzügyi évben valószínűleg túl fogják lépni. Ezért a felső határ betartása érdekében a közvetlen kifizetések szintjét csökkenteni kell. Ennek alapján a Bizottság javaslatot terjeszt elő a közvetlen kifizetésekre a 2013-as naptári év vonatkozásában alkalmazandó kiigazítási mérték rögzítéséről; a javaslatot a 671/2012/EU európai parlamenti és tanácsi rendelettel[2] módosított 73/2009/EK rendelet 11. cikkének (1) bekezdésével összhangban az Európai Parlamentnek és a Tanácsnak 2013. június 30-ig kell elfogadnia. Ha azonban a szóban forgó kiigazítási mérték 2013. június 30-ig nem kerül rögzítésre, azt a Bizottság a közös agrárpolitika finanszírozásáról szóló 1290/2005/EK tanácsi rendelet[3] 18. cikkének (4) bekezdésével összhangban határozza meg. Az e rendeletben rögzített kiigazítási mérték meghatározásán túl az 1290/2005/EK tanácsi rendelet 18. cikkének (5) bekezdése értelmében a Bizottságnak arra is lehetősége van, hogy a birtokába került új információk alapján javaslatot tegyen a mérték módosítására. A Bizottság a 2014. évi költségvetés-tervezethez kapcsolódó, 2013 októberében esedékes módosító indítvány elkészítésekor felül fogja vizsgálni a piachoz kapcsolódó kiadásokra és közvetlen kifizetésekre vonatkozó előrejelzéseit, és adott esetben javasolni fogja a kiigazítási mérték módosítását. A Tanács a kiigazítási mértéket 2013. december 1-jéig módosíthatja. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI E javaslat a 73/2009/EK tanácsi rendelet 11. cikkében és az 1290/2005/EK tanácsi rendelet 18. cikkében előírt szabályokat hajtja végre. Az érdekelt felekkel folytatott előzetes konzultációkra és hatásvizsgálat készítésére nem volt szükség. 3. A JAVASLAT JOGI ELEMEI Ez a javaslat a pénzügyi fegyelmi mechanizmus szerint a 2013-as naptári év vonatkozásában alkalmazandó kiigazítás százalékos arányát rögzíti. Figyelembe véve azt, hogy a tagállamok a közvetlen kifizetésre vonatkozóan előírt kifizetési időszak lejártával késedelmesen is folyósíthatnak kifizetéseket a mezőgazdasági termelők részére, továbbá azt, hogy a pénzügyi fegyelmi mechanizmus szerinti kiigazítási mérték naptári évről naptári évre változhat, a mezőgazdasági termelők részére nyújtandó közvetlen kifizetések összegét a pénzügyi fegyelmi mechanizmus nem befolyásolhatja eltérő mértékben attól függően, hogy a tagállam mikor fizeti ki a termelő részére a támogatást. Éppen ezért a mezőgazdasági termelők közötti egyenlő bánásmód biztosítása érdekében a kiigazítási mértéket kizárólag a 2013-as naptári évben benyújtott támogatási kérelmek alapján a termelőket megillető közvetlen kifizetések összegére kell alkalmazni, függetlenül attól, hogy a kifizetést ténylegesen mikor folyósítják a termelőnek. A közvetlen kifizetések kis és nagy kedvezményezettek közötti egyenlőtlen elosztása a KAP szempontjából továbbra is problémát jelent. E rendelet arra tesz javaslatot, hogy a kifizetések kiegyensúlyozottabb elosztása érdekében a pénzügyi fegyelmi mechanizmus szerinti kiigazítási mérték kerüljön alkalmazásra a támogatások összegének 5000 EUR-t meghaladó részére. Mindez összhangban van azzal, ami a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló rendeletre irányuló bizottsági javaslat[4] 8. cikkében a KAP reformjához kapcsolódó pénzügyi fegyelem kapcsán szerepel. Bulgária, Románia és Horvátország esetében – ez utóbbi ország csatlakozási szerződésének hatálybalépésétől függően, a csatlakozási szerződés hatálybalépésének napjától – a közvetlen kifizetések a 2013-as naptári évben fokozatos bevezetési eljárás alatt vannak. Ennek következtében a szóban forgó tagállamokban nem kell alkalmazni a pénzügyi fegyelmi mechanizmust. 4. KÖLTSÉGVETÉSI HATÁSOK A pénzügyi fegyelmi mechanizmus szerinti kiigazítási mérték kiszámítása a 2014. évi költségvetés-tervezet elkészítésének része, és célja, hogy a 2014. pénzügyi évre a 2. fejezetből finanszírozandó, piachoz kapcsolódó kiadásoknak és közvetlen kifizetéseknek az Európai Tanács többéves pénzügyi keretre vonatkozó (2013. február 7–8-i) következtetései[5] alapján meghatározott, és az EMGA és az EMOGA közötti átcsoportosítások utáni közbenső felső határait be lehessen tartani. A következtetések értelmében a válságokra képzett tartalék a 2. fejezetben szerepel, és minden év elején a pénzügyi fegyelmi mechanizmus alkalmazása révén a közvetlen kifizetések összegének csökkentésével kerül meghatározásra. A közvetlen kifizetésekre és a piachoz kapcsolódó kiadásokra vonatkozó költségvetési előirányzatokhoz kapcsolódó első becslések azt mutatták, hogy ahhoz, hogy a 2014. pénzügyi évre az Európai Tanács többéves pénzügyi keretre vonatkozó (2013. február 7–8-i) következtetéseiben rögzített, és a 73/2009/EK rendelet 10b. és 136. cikke, továbbá a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló rendeletre irányuló bizottsági javaslat 52. cikke szerint az EMVA rendelkezésére bocsátott összegekkel csökkentett közbenső felső határt be lehessen tartani, pénzügyi fegyelem alkalmazása révén 1 471,4 millió EUR-val csökkenteni kell a mezőgazdasági termelők számára a 2013-as naptári évben folyósítható közvetlen kifizetések teljes összegét. A pénzügyi fegyelmi mechanizmus szerinti csökkentés részét képezi továbbá a válságokra képzett tartalékhoz szükséges 424,5 millió EUR. E felső határ betartásához a pénzügyi fegyelmi mechanizmus szerinti szükséges kiigazítási mérték 4,981759 %. Ez az érték annak figyelembevételével került kiszámításra, hogy azt csupán a kifizetések összegének 5000 EUR-t meghaladó részére kell alkalmazni, és nem az összes tagállamban. E kiigazítási mérték alkalmazása nyomán csökkeni fognak a 2013-as naptári évre (a 2014-es pénzügyi évre) vonatkozóan benyújtott kérelmek nyomán fizetendő közvetlen kifizetéseket tartalmazó költségvetési tételek szerinti kiadások. A pénzügyi fegyelmi mechanizmus alkalmazásából származó teljes csökkenés 1471,4 millió EUR. 5. OPCIONÁLIS ELEMEK A jelenlegi szakaszban elővigyázatossági intézkedésként a pénzügyi fegyelmi mechanizmus szerinti, e rendeletben javasolt kiigazítási mérték az Európai Tanács többéves pénzügyi keretre vonatkozó (2013. február 7–8-i) következtetésein alapszik. A pénzügyi fegyelem szerinti mérték végső számítása azonban a 2014–2020 közötti időszakra vonatkozó többéves pénzügyi keretről szóló tanácsi rendeletben rögzített, a pénzügyi keret 2. fejezetében foglalt közbenső határtól és az Európai Parlament, a Tanács és a Bizottság közötti, a költségvetési kérdésekben való együttműködésről és a hatékony és eredményes pénzgazdálkodásról szóló intézményközi megállapodástól függ. 2013/0087 (COD) Javaslat AZ EURÓPAI PARLAMENT ÉS A TANÁCS RENDELETE a közvetlen kifizetésekre a 2013-as naptári év vonatkozásában alkalmazandó kiigazítási mérték 73/2009/EK rendelet szerinti rögzítéséről AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (2) bekezdésére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, [tekintettel az Európai Gazdasági és Szociális Bizottság véleményére[6],] [tekintettel a Régiók Bizottságának véleményére[7],] rendes jogalkotási eljárás keretében, mivel: (1) A közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló, 2009. január 19-i 73/2009/EK tanácsi rendelet[8] 11. cikkének (1) bekezdése arról rendelkezik, hogy a 2014-es pénzügyi évben a közös agrárpolitika (KAP) szerinti, piachoz kapcsolódó kiadások és közvetlen kifizetések finanszírozására szolgáló összegek meghatározásakor be kell tartani az Európai Unió működéséről szóló szerződés 312. cikkének (2) bekezdése alapján a Tanács által elfogadott rendelet alkalmazásával megállapított éves felső határokat. A 73/2009/EK rendelet 11. cikkének (1) bekezdése azt is előírja, hogy meg kell határozni a közvetlen kifizetések kiigazítását (pénzügyi fegyelmet) arra az esetre, ha a közvetlen kifizetések és a piachoz kapcsolódó kiadások finanszírozására vonatkozó előrejelzések – megnövelve azokat a szóban forgó rendelet 10c. és 136. cikkének alkalmazásából eredő összegekkel, továbbá a 10a. cikkének alkalmazása előtt és a 300 000 000 EUR összegű ráhagyás figyelembevételével – azt mutatják, hogy az éves felső határt túl fogják lépni. A 73/2009/EK tanácsi rendelet 11. cikkének (2) bekezdésével összhangban az Európai Parlamentnek és a Tanácsnak június 30-ig meg kell határoznia a szóban forgó kiigazítást, és ennek során a Bizottság által legkésőbb azon naptári év március 31-ig előterjesztett javaslatra kell támaszkodnia, amelyre a kiigazítást alkalmazni kell. (2) A 2014. évi költségvetés-tervezet kidolgozása során meghatározott, a közvetlen kifizetésekre és a piachoz kapcsolódó kiadásokra vonatkozó előrejelzések azt mutatják, hogy az Európai Mezőgazdasági Garanciaalap (EMGA) tekintetében a 2014. pénzügyi évre rögzített éves felső határt valószínűleg túl fogják lépni, figyelembe véve, hogy létre kell hozni az Európai Tanács többéves pénzügyi keretre vonatkozó (2013. február 7–8-i) következtetéseiben említett, válságokra képzett tartalékot. Ezért a 73/2009/EK tanácsi rendelet I. mellékletében felsorolt közvetlen kifizetések tekintetében kiigazítási mértéket kell rögzíteni. (3) Az általános szabály az, hogy azon mezőgazdasági termelők részére, akik egy adott (N.) naptári évre közvetlen kifizetés iránti kérelmet nyújtanak be, az N+1. pénzügyi éven belül egy meghatározott kifizetési időszak során kell folyósítani az esedékes összeget. A tagállamoknak azonban – bizonyos korlátokon belül – lehetőségük van arra, hogy a termelők részére a szóban forgó időszak lejárta után, bármikor késedelmesen teljesítsenek kifizetéseket. Előfordulhat, hogy a késedelmes kifizetések teljesítése egy későbbi pénzügyi évben történik. Ha egy adott naptári évben pénzügyi fegyelmet kell alkalmazni, a vonatkozó kiigazítási mértéket csak azokra a kifizetésekre szabad alkalmazni, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell. Éppen ezért a mezőgazdasági termelők közötti egyenlő bánásmód biztosítása érdekében indokolt úgy rendelkezni, hogy a kiigazítási mértéket csak azokra a kifizetésekre szabad alkalmazni, amelyekre vonatkozóan a támogatási kérelmet abban a naptári évben nyújtották be, amelyre a pénzügyi fegyelmet alkalmazni kell, függetlenül attól, hogy a kifizetést mikor folyósították a termelő részére. (4) A pénzügyi fegyelmi mechanizmus, csakúgy mint a moduláció, a KAP 2003-as reformja keretében került bevezetésre. Mindkét eszköz a mezőgazdasági termelők számára odaítélt közvetlen kifizetések lineáris csökkentésére irányul. Tekintettel a közvetlen kifizetések kis és nagy kedvezményezettek közötti egyenlőtlen elosztásának következményeire, a kifizetések kiegyensúlyozottabb elosztása érdekében a támogatások összegének 5000 EUR-t meghaladó részére moduláció került alkalmazásra. A 2013-as naptári év tekintetében a 73/2009/EK rendelet 10a. cikkében említett, a közvetlen kifizetésekre vonatkozó kiigazítás értelmében továbbra is a modulációhoz hasonló eltérés alkalmazandó. A pénzügyi fegyelem alkalmazásának szintén az a célja, hogy hozzájáruljon a kifizetések kiegyensúlyozottabb elosztásához; éppen ezért indokolt úgy rendelkezni, hogy a kiigazítási mértéket csak a kifizetések összegének 5000 EUR-t meghaladó részére kell alkalmazni. (5) A 73/2009/EK rendelet 11. cikkének (3) bekezdése rögzíti, hogy a 121. cikkben előírt növekedési ütemezésnek a rendelet 2. cikkének g) pontja szerinti új tagállamokban odaítélt összes közvetlen kifizetésre való alkalmazása keretében a pénzügyi fegyelmet nem kell alkalmazni az új tagállamokra azon naptári év kezdetéig, amely tekintetében a közvetlen kifizetéseknek az új tagállamban alkalmazandó szintje legalább egyenlő az adott időpontban az ilyen kifizetésekre vonatkozóan az új tagállamokon kívüli tagállamokban alkalmazandó szinttel. Mivel Bulgária és Románia esetében a közvetlen kifizetésekre vonatkozóan a 2013-es naptári évben még mindig alkalmazni kell a növekedési ütemezést, az e rendeletben meghatározandó kiigazítási mértéket e tagállamok mezőgazdasági termelői esetében nem kell alkalmazni. (6) A 73/2009/EK rendelet Horvátország csatlakozási okmányára tekintettel kiigazításra került. A szóban forgó kiigazításból eredő módosítások kizárólag Horvátország csatlakozási szerződésének hatálybalépése esetén, annak hatálybalépése napján lépnek hatályba. Mivel a 2013-as naptári évben Horvátország esetében is alkalmazni kell a kifizetésekre vonatkozóan a 73/2009/EK rendelet 121. cikkében meghatározott növekedési ütemezést, az e rendeletben meghatározandó kiigazítási mértéket – Horvátország Csatlakozási Szerződésének hatálybalépésétől függően, a csatlakozási szerződés hatálybalépésének napjától – a horvátországi mezőgazdasági termelők esetében nem kell alkalmazni, ELFOGADTÁK EZT A RENDELETET: 1. cikk (1) A mezőgazdasági termelőket a 2013-as naptári évre vonatkozóan benyújtott kérelmek alapján megillető, a 73/2009/EK rendelet 2. cikkének d) pontja szerinti közvetlen kifizetések összegének 5000 EUR-t meghaladó részére 4,981759 %-os csökkentést kell alkalmazni. (2) Az (1) bekezdésben meghatározott csökkentés Bulgária, Románia és Horvátország esetében nem alkalmazandó. 2. cikk Ez a rendelet az Európai Unió Hivatalos Lapjában való kihirdetését követő hetedik napon lép hatályba. Az 1. cikk (2) bekezdését Horvátország esetében a horvát csatlakozási szerződés hatálybalépésétől függően, a csatlakozási szerződés hatálybalépésének napjától kell alkalmazni. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. Az Európai Parlament részéről a Tanács részéről az elnök az elnök PÉNZÜGYI KIMUTATÁS || FS/13/283098 6.15.2013.1 || DÁTUM: 2013.03.11. 1. || KÖLTSÉGVETÉSI TÉTEL: A kiigazítás (korábbi moduláció) és pénzügyi fegyelem alkalmazása utáni előrejelzések költségvetési tételenként a következők: 05 03 01 01 (Területalapú támogatások) 05 03 01 02 (Egységes területalapú kifizetési rendszer (SAPS)) 05 03 01 03 (Elkülönített cukortámogatás) 05 03 01 04 (Elkülönített gyümölcs- és zöldségtámogatás) 05 03 01 05 (Egyedi támogatás (68. cikk) – Termeléshez nem kötődő közvetlen támogatások) 05 03 01 06 (A bogyós gyümölcsökre vonatkozó elkülönített támogatás) 05 03 02 06 (Fejőstehénre vonatkozó támogatások) 05 03 02 07 (Fejőstehénre vonatkozó kiegészítő támogatás) 05 03 02 13 (Juh- és kecskehúsra vonatkozó támogatás) 05 03 02 14 (A juh- és kecskehúsra vonatkozó kiegészítő támogatás) 05 03 02 28 (Selyemhernyóra vonatkozó támogatás) 05 03 02 39 (A cukorrépa- és cukornádtermelőkre vonatkozó pótlólagos összeg) 05 03 02 40 (Gyapotra nyújtott területalapú támogatás) 05 03 02 44 (Egyedi támogatás (68. cikk) – Termeléshez kötődő közvetlen támogatások) 05 03 02 50 (POSEI – Európai uniós támogatási programok) 05 03 02 52 (POSEI – Égei-tengeri szigetek) Válságokra képzett tartalék || ELŐIRÁNYZATOK: 30 107 millió EUR 7 302 millió EUR 274 millió EUR 12 millió EUR 473 millió EUR 11 millió EUR 882 millió EUR 47 millió EUR 21 millió EUR 7 millió EUR 0,5 millió EUR 20 millió EUR 230 millió EUR 987 millió EUR 406 millió EUR 19 millió EUR 424,5 millió EUR 2. || CÍM: Javaslat – Az Európai Parlament és a Tanács rendelete a 73/2009/EK rendeletben meghatározott közvetlen kifizetéseknek a 2013-as naptári év vonatkozásában alkalmazandó kiigazítási mértékének rögzítéséről 3. || JOGALAP: Az Európai Unió működéséről szóló szerződés 43. cikkének (2) bekezdése. 4. || CÉLKITŰZÉSEK: Ez a rendelet a pénzügyi fegyelmi mechanizmus szerinti azon kiigazítási mértéket határozza meg, amelyet a 2013-as naptári évre vonatkozóan benyújtott támogatási kérelmek alapján a termelőket megillető közvetlen kifizetések összegének 5000 EUR feletti részére kell alkalmazni. 5. || PÉNZÜGYI HATÁSOK || 12 HÓNAPOS IDŐSZAK (millió EUR) || FOLYÓ PÉNZÜGYI ÉV 2013 (millió EUR) || KÖVETKEZŐ PÉNZÜGYI ÉV 2014 (millió EUR) 5.0 || KIADÁSOK - AZ EU-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) - A NEMZETI HATÓSÁGOK TERHÉRE - EGYÉB || -1 471.4 + 424.5 || n.a. || -1 471.4 + 424.5 5.1 || BEVÉTELEK - AZ EU SAJÁT FORRÁSAI (LEFÖLÖZÉSEK/VÁMOK) - NEMZETI SZINTŰ BEVÉTELEK || || || || || 2015 || 2016 || 2017 || 2018 5.0.1 || BECSÜLT KIADÁSOK || || || || 5.1.1 || BECSÜLT BEVÉTELEK || || || || 5.2 || SZÁMÍTÁS MÓDJA: Lásd a megjegyzéseket. 6.0 || FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? || n.a. 6.1 || FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? || n.a. 6.2 || SZÜKSÉG LESZ-E PÓTKÖLTSÉGVETÉSRE? || NEM 6.3 || SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? || NEM ÉSZREVÉTELEK: A pénzügyi fegyelmi mechanizmus szerinti kiigazítási mérték kiszámítása az Európai Tanács többéves pénzügyi keretre vonatkozó (2013. február 7–8-i) következtetésein alapszik. A végső költségvetési hatások azonban a 2014–2020 közötti időszakra vonatkozó többéves pénzügyi keretről szóló tanácsi rendeletben rögzített, a pénzügyi keret 2. fejezetében foglalt közbenső határtól és az Európai Parlament, a Tanács és a Bizottság közötti, a költségvetési kérdésekben való együttműködésről és a hatékony és eredményes pénzgazdálkodásról szóló intézményközi megállapodástól függnek. A közvetlen kifizetésekre és a piachoz kapcsolódó kiadásokra vonatkozó költségvetési előirányzatokhoz kapcsolódóan a 2014. évi költségvetés-tervezetben szereplő első előrejelzések azt mutatják, hogy ahhoz, hogy az EMGA tekintetében a 2014. pénzügyi évre rögzített nettó felső határt be lehessen tartani és létre lehessen hozni a válságokra képzett tartalékot (424,5 millió EUR), pénzügyi fegyelem alkalmazása révén 1 471,4 millió EUR-val csökkenteni kell a mezőgazdasági termelők számára a 2013-as naptári évben folyósítható közvetlen kifizetések teljes összegét. A pénzügyi fegyelmi mechanizmus szerinti kiigazítási szükséges mértéke 4,981759 %. A kiigazítás mértéket úgy számolták ki, hogy a pénzügyi fegyelem alkalmazásával érintett összes közvetlen kifizetési rendszer és – Bulgária, Románia és Horvátország kivételével – minden tagállam vonatkozásában figyelembe vették a mezőgazdasági termelőknek folyósítandó közvetlen kifizetések 5000 EUR-t meg nem haladó összegének arányát. Mivel Bulgária, Románia és Horvátország esetében – ez utóbbi ország csatlakozási szerződésének hatálybalépésétől függően, a csatlakozási szerződés hatálybalépésének napjától – a közvetlen kifizetések a 2013-as naptári évben fokozatos bevezetési eljárás alatt vannak, e tagállamokban nem kell alkalmazni a pénzügyi fegyelmet. A pénzügyi fegyelem alkalmazása nyomán a csökkenések becsült összege költségvetési tételenként az alábbi : 05 03 01 01 (Egységes támogatási rendszer (SPS)) || 1 172,3 millió EUR 05 03 01 02 (Egységes területalapú kifizetési rendszer (SAPS)) || 160,5 millió EUR 05 03 01 03 (Elkülönített cukortámogatás) || 9,5 millió EUR 05 03 01 04 (Elkülönített gyümölcs- és zöldségtámogatás) || 0,35 millió EUR 05 03 01 05 (Egyedi támogatás (68. cikk) – Termeléshez nem kötődő közvetlen támogatások) || 19,9 millió EUR 05 03 01 06 (A bogyós gyümölcsökre vonatkozó elkülönített támogatás) || 0,2 millió EUR 05 03 02 06 (Fejőstehénre vonatkozó támogatások) || 38,7 millió EUR 05 03 02 07 (Fejőstehénre vonatkozó kiegészítő támogatás) || 2,4 millió EUR 05 03 02 13 (Juh- és kecskehúsra vonatkozó támogatás) || 0,3 millió EUR 05 03 02 14 (A juh- és kecskehúsra vonatkozó kiegészítő támogatás) || 0,2 millió EUR 05 03 02 28 (Selyemhernyóra vonatkozó támogatás) || 0,0 millió EUR 05 03 02 39 (A cukorrépa- és cukornádtermelőkre vonatkozó pótlólagos összeg) || 1,1 millió EUR 05 03 02 40 (Gyapotra nyújtott területalapú támogatás) || 11,6 millió EUR 05 03 02 44 (Egyedi támogatás (68. cikk) – Termeléshez kötődő közvetlen támogatások) || 39,5 millió EUR 05 03 02 50 (POSEI – Európai uniós támogatási programok) || 14,5 millió EUR 05 03 02 52 (POSEI – Egyéb közvetlen támogatások és a korábbi rendszerek) || 0,3 millió EUR || Az EMGA tekintetében a 2014. pénzügyi évre rögzített nettó felső határ a 2. fejezetből finanszírozandó, piachoz kapcsolódó kiadásoknak és közvetlen kifizetéseknek az Európai Tanács többéves pénzügyi keretre vonatkozó (2013. február 7–8-i) következtetései alapján meghatározott közbenső felső határai alapján került kiszámításra, az EMGA és az EMOGA közötti, a 73/2009/EK rendelet 10b. és 136. cikke, továbbá a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló rendeletre irányuló bizottsági javaslat 52. cikke szerinti pénzügyi átcsoportosítások összegének levonását követően. A rendeletjavaslatnak olyan értelemben vannak költségvetési hatásai, hogy a közvetlen kifizetésekre vonatkozó költségvetési előirányzatokhoz kapcsolódó első (a pénzügyi fegyelem alkalmazása nélkül készített) becslések az e rendelettervezetben javasolt kiigazítási mérték alkalmazása nyomán a fentebb látható összegekkel csökkentésre kerültek. Ennek nyomán a 2014. évi költségvetés-tervezetben a 05 03 fejezetre (Közvetlen támogatások) kért, az e pénzügyi kimutatás 1. pontja szerinti előirányzatok a pénzügyi fegyelem alkalmazása által érintett tételek tekintetében biztosítják az EMGA tekintetében a 2014. pénzügyi évre rögzített nettó felső határ betartását és a válságokra képzett tartalék létrehozását. [1] HL L 30., 2009.1.31., 16. o. [2] HL L 204., 2012.7.31., 11. o. [3] HL L 277., 2005.10.21., 1. o. [4] COM(2011) 625/2, 2011. október 19. [5] 2013. február 8-i EUCO 37/13. [6] HL C […]., […], […]. o. [7] HL C […]., […], […]. o. [8] HL L 30., 2009.1.30., 16. o.